|  |
| --- |
| PRITARTA |
| Klaipėdos miesto savivaldybės |
| tarybos 2017 m. balandžio 27 d. |
| sprendimu Nr. T2-79 |

**KLAIPĖDOS MIESTO SAVIVALDYBĖS MERO 2016 METŲ VEIKLOS**

**ATASKAITA**

Mieli klaipėdiečiai, gerbiami Klaipėdos miesto savivaldybės tarybos nariai,

2016-ieji – neabejotinai dar vieni išskirtiniai metai Klaipėdai.

Mieste pradėtos naujų svarbių socialinių infrastruktūros objektų statybos – naujo miesto baseino (50 metrų) su sveikatingumo centru ir realiai pirmojo naujo per visą Lietuvos nepriklausomybės laikotarpį Klaipėdoje lopšelio-darželio.

Intensyviai ruoštasi futbolo mokyklos ir baseino pastatų konversijai, Bastionų gatvės su nauju tiltu per Danės upę statyboms, daugelio kitų miesto gatvių rekonstrukcijai ar naujų tiesimui.

Tęsti Klaipėdos piliavietės ir jos prieigų komplekso atgaivinimo darbai, baigti Klaipėdos universitetinės ligoninės akušerijos-ginekologijos korpuso rekonstrukcijos darbai, atnaujinta dalis miesto švietimo įstaigų, neatpažįstamai keitėsi miesto viešosios erdvės ir vėl sučiurleno kone kelis dešimtmečius neveikę miesto fontanai.

2016 m. toliau augo miesto ekonomika, steigėsi naujos oficialios užsienio valstybių atstovybės, mažėjo nedarbas, didėjo gyventojų pajamos, mažėjo nusikalstamumas, mieste įgyvendinti unikalūs Lietuvoje projektai ir kt.

Tačiau, nepaisant visų miesto stiprybių, augančių ekonominių galių ir svarbos regioniniu bei šalies lygmeniu, Klaipėdai vis dar nepavyko suvaldyti didžiausios savo problemos – gyventojų skaičiaus mažėjimo. Tad miestui šiandien jau privalu rasti naują, savą ir efektyvų būdą šiam iššūkiui suvaldyti.

Klaipėda – tai didžiulio dar neišnaudoto potencialo ir galimybių miestas. Todėl tą suprasdama miesto bendruomenė pradėjo rengti naują proveržio planą Klaipėdai. Tiksliau – net kelis jų.

Uostamiesčio savivaldos, uosto, verslo ir mokslo atstovai surėmė pečius tam, kad kartu parengtų naują Klaipėdos miesto ekonominės plėtros strategiją, padėsiančią į miestą pritraukti daugiau investicijų, skatinti jau esamo verslo plėtrą, inovacijų diegimą bei pasiekti gyventojų skaičiaus augimą.

Neatsiejama ekonominės plėtros strategijos dalimi taps ir bendruomenės jau parengta nauja Kultūros strategija, nes būtent kultūra ir menas yra pajėgūs miestui įkvėpti naujos gyvybės. Ir nors Klaipėdai nepavyko tapti 2022 m. Europos kultūros sostine, trijų pajūrio miestų bendruomenės parengtą programą „Susitikimų vieta“ taip pat privalu įgyvendinti, gal tik kiek mažesne apimtimi. Mat šiandien prarasti jau atliktą didžiulį įdirbį būtų nedovanotina klaida.

Sėkmingas miestas – tai ir sveikas, sportuojantis miestas. Būtent todėl miesto sporto bendruomenė užsibrėžė tikslą tapti 2018 metų Europos sporto miestu. Kad šio titulo Lietuvos uostamiestis yra vertas – daugiau nei akivaizdu. O ar jį pavyks pelnyti – paaiškės jau šiomis dienomis.

Savo planą Klaipėdos miestui pasiūlė ir uostas. Tiesa, uosto ambicijos vykdyti drastišką plėtrą šiandien sulaukia didžiausių diskusijų miesto bendruomenėje ir nevienareikšmių vertinimų skirtingose institucijose.

**AUGANTI MIESTO EKONOMIKA**

2016 m. Klaipėdos miesto savivaldybė ir toliau išliko viena mažiausiai kreditorinių įsiskolinimų turinčia savivaldybe, palyginti su kitais didžiaisiais šalies miestais. Vien pernai uostamiesčio savivaldybės turimų paskolų portfelis sumažėjo nuo 20,4 mln. eurų iki 11,6 mln. eurų.

Per 2016 m. į Klaipėdos miesto savivaldybės biudžetą iš viso surinkta 149,8 mln. eurų, o tai beveik 4,6 mln. eurų daugiau, nei planuota (patikslintas pajamų planas siekė 145,2 mln. eurų), ir biudžeto planas įvykdytas 103,1 proc. Bendrai Klaipėdos miesto savivaldybės biudžeto pajamos praėjusiais metais, palyginti su 2015 m., išaugo beveik 14 proc., arba 18 mln. eurų.

Vien gyventojų pajamų mokesčio pernai surinkta 2,7 mln. eurų daugiau, nei planuota. Patvirtintas 2016 m. planas – 68,4 mln. eurų, o faktiškai surinkta 71,1 mln. eurų. Tai yra 14 mln. eurų daugiau nei 2015 m. Pagrindiniai šiems pokyčiams įtakos turėję veiksniai, Valstybinės mokesčių inspekcijos duomenimis, tai dirbančių asmenų skaičiaus augimas, registruotų bedarbių mažėjimas, padidėjęs vidutinis darbo užmokestis bei minimali mėnesinė alga. Taip pat 2016 m. padidėjo ir Klaipėdos miesto savivaldybės biudžetui tenkanti gyventojų pajamų mokesčio dalis.

Lūkesčius viršijo ir nekilnojamojo turto mokesčio surinkimas. Vietoj planuotų 7,8 mln. eurų surinkta 8,5 mln. eurų – 0,7 mln. eurų daugiau, nei planuota. Daugiau pajamų gauta ir iš rinkliavų už naudojimąsi mokamomis vietomis automobiliams statyti, už leidimų prekiauti, įrengti vaizdinę komercinę reklamą, atlikti kasinėjimo darbus, organizuoti komercinius renginius išdavimą, taip pat realizavus pastatus ir statinius. Mažiau, nei planuota, pajamų gauta už žemės pardavimą ir iš vietinės rinkliavos už komunalinių atliekų surinkimą ir tvarkymą.

Išskirtina, kad 2016 m. vykdytas Klaipėdos miesto savivaldybės kontroliuojamų bendrovių valdymo tobulinimas. Savivaldybės tarybos sprendimu buvo pavirtintas Klaipėdos miesto savivaldybės kontroliuojamų bendrovių valdymo organų formavimo tvarkos aprašas, nustatantis bendrą savivaldybės kontroliuojamų bendrovių valdybų formavimo tvarką, atrankos komisijos formavimo ir veiklos principus, savivaldybės kontroliuojamų bendrovių valdybų sudėtį, atrankos į valdybų narius kriterijus ir jos vykdymo procedūras, bendrovių vadovų atrankos kriterijus ir principus.

Sėkmingi 2016 m. buvo ir pagrindiniams Klaipėdos miesto ekonomikos banginiams – Klaipėdos valstybiniam jūrų uostui ir Klaipėdos laisvajai ekonominei zonai (LEZ).

Klaipėdos uostas pernai fiksavo rekordinę, 40 mln. tonų viršijusią, krovinių apyvartą. Pažymėtina, kad daugelyje kitų Rytų Baltijos uostų krova, atvirkščiai – mažėjo. 2015 m. sausio–gruodžio mėn. Klaipėdos uoste perkrauta 38,44 mln. t krovinių. Labiausiai pernai Klaipėdoje augo naftos, suskystintųjų gamtinių dujų, konteinerių, ro-ro krovinių krova.

2016 m. Klaipėdos LEZ naują 4 tūkst. kv. m ploto gamyklą atidarė švedų įmonių grupei „Be-Ge“ priklausanti pramoninio siuvimo ir montavimo įmonė „Be-Ge Baltic“ (investicijos – 2,8 mln. eurų), antrą, taip pat 4 tūkst. kv. m ploto gamyklą statyti pradėjo Norvegijos naftos ir dujų gavybos technologijų įmonė „Advantec“ (investicijų dydis – apie 5 mln. eurų), plėtrą pradėjo vykdyti ir PET granulių gamintoja UAB „Neo Group“ (investicijų dydis – apie 50 mln. eurų). Bendrai Klaipėdos LEZ – investuotojų įmonėse ar teritorijoje įsikūrusiose juos aptarnaujančiose paslaugų ir pramonės įmonėse – pernai dirbo daugiau kaip 4 tūkst. specialistų, arba, remiantis Lietuvos statistikos departamento duomenimis, kas 20-tas darbingo amžiaus klaipėdietis.

Praėję metai išsiskyrė ir prasidėjusia net kelių Klaipėdos miesto senų pramoninių teritorijų konversija. Pernai rudenį apleistoje pramoninėje teritorijoje Liepų gatvėje pradėtos naujo verslo centro „Kamino biurai“ statybos. Per kelis etapus iš viso buvusioje pramoninėje teritorijoje ketinama pastatyti beveik 16 tūkst. kv. m ploto komercinės paskirties statinių, bendros investicijos į kuriuos sieks apie 10,6 mln. eurų.

Naujus plėtros planus 2016 m. pristatė ir uostamiesčio bendrovė „Stemma Management“, valdanti buvusios bendrovės „Klaipėdos kranai“ teritoriją Šilutės pl. Planuojama, kad čia artimiausiais metais bus įrengtas naujas biurų, prekybos ir laisvalaikio centras su aikštėmis, lauko fontanais ir čiuožykla, žaliomis galerijomis, renginių erdvėmis ir kt. Į galimai jau šiemet prasidėsiantį šios teritorijos atgimimą numatyta investuoti apie 40 mln. eurų.

Praėjusiais metais mieste ir toliau mažėjo nedarbas. Lietuvos statistikos departamento duomenimis, bedarbių skaičius nuo darbingo amžiaus gyventojų mieste pernai sumažėjo iki 6,4 proc. (2015-aisiais – 7,2 proc.).

Pernai augo ir klaipėdiečių pajamos ir toliau išlikome antri Lietuvoje (po Vilniaus) pagal gyventojų gaunamų pajamų vidurkį. 2016 metų trečiojo ketvirčio duomenimis, vidutinis bruto darbo užmokestis Klaipėdoje siekė 845 eurus, Vilniuje – 893 eurus, Kaune – 803 eurus. 2015 m. ketvirtąjį ketvirtį vidutinis bruto darbo užmokestis Klaipėdos mieste buvo 811,1 euro, 2014 m. – 776,3 euro.

**INVESTICIJOS KLAIPĖDAI IR KLAIPĖDIEČIAMS**

**Didieji infrastruktūros projektai**

2016 m. Klaipėdoje pradėti ar toliau tęsti miestui itin svarbių socialinių objektų statybos darbai.

Spalio mėnesio pabaigoje oficialiai pradėtos naujo miesto baseino (50 metrų) su sveikatingumo centru statybos. Tai vienas svarbiausių ir laukiamiausių uostamiesčio socialinės infrastruktūros objektų per visą Lietuvos nepriklausomybės laikotarpį ir seniai puoselėtų Klaipėdos vilčių, svajonių bei olimpinių lūkesčių įkūnijimas. Neabejotina, kad šio baseino plaukimo takelius netruks pamėgti tiek patys jauniausi, tiek ir patys vyriausi klaipėdiečiai.

Vienas moderniausių Lietuvoje ir tarptautinius standartus atitinkantis baseinas Dubysos gatvės 12 numeriu pažymėtame žemės sklype duris miestiečiams turėtų atverti ateinančių metų pradžioje. Jį projektavo Olandijos kompanija „Slangen + Koenis architects“ kartu su Lietuvos architektų biuru „Clouds architektai“, o statybos darbus atlieka uostamiesčio savivaldybės skelbtą viešųjų pirkimų konkursą laimėję AB „Axis Industries“ ir UAB „Deglas“ pagal jungtinės veiklos sutartį.

Daugiafunkcis centras bus suskirstytas į keturias funkcines erdves: plaukimo, nardymo, sporto ir SPA procedūroms skirtą zoną. Centre bus integruotas 10-ties plaukimo takelių, 50 metrų ilgio ir 25 metrų pločio baseinas su pažangiausiomis Lietuvoje technologijomis – kilnojamu baseino dugnu, galimybe padalyti baseiną į kelis 25 metrų ilgio baseinus arba vienu metu naudoti ir 50 metrų, ir 25 metrų ilgio takelius, modernia vandens valymo ir oro srautų valdymo sistema ir kt. Čia taip pat bus įrengta vienintelė Lietuvoje specializuota nardymo šachta, kurios gylis sieks 9 metrus, o plotis – 8 metrus. Ji bus pritaikyta ir profesionaliems narams rengti, vienu metu šachtoje galės treniruotis iki 15 narų. Trijų aukštų baseino su sveikatingumo centru pastatas atitiks aukščiausius energinio efektyvumo ir atsinaujinančių išteklių naudojimo standartus. Bendras jo plotas sieks daugiau nei 7,4 tūkst. kv. metrų.

Baseino statybos rangos darbų sutarties vertė – 15,823 mln. eurų. Daugiau nei 11,1 mln. eurų projektui įgyvendinti bus skirta iš ES struktūrinių fondų, 1 mln. eurų – iš valstybinių lėšų. Klaipėdos miesto savivaldybės indėlis – 3,72 mln. eurų.

Kiek anksčiau, praėjusių metų rugpjūčio mėnesį, oficialiai pradėti Naikupės g. 27 esančio lopšelio-darželio „Puriena“ rekonstrukcijos ir plėtros pastatant naują priestatą darbai. Planuojama, kad viena iš moderniausių uostamiesčio ikimokyklinių įstaigų duris atvers šių metų rugsėjo 1-ąją.

Lopšelis-darželis „Puriena“ yra pirmoji uostamiesčio ikimokyklinio ugdymo įstaiga, kuri per pastaruosius kelis dešimtmečius bus ne tik renovuota, bet ir iš pagrindų rekonstruota. Kartu greta išdygęs naujas priestatas realiai taps ir pirmuoju per visą Lietuvos nepriklausomybės laikotarpį Klaipėdoje pastatytu lopšeliu-darželiu.

Lopšelio-darželio „Puriena“ rekonstrukcijos bei plėtros projektas išskirtinis ir tuo, kad jį bendrai finansuoja Klaipėdos miesto savivaldybė ir Klaipėdos valstybinio jūrų uosto direkcija. Bendra statybos darbų vertė – 3,225 mln. eurų. Iš jų beveik 1,39 mln. eurų skiria Klaipėdos miesto savivaldybė, o kitą dalį lėšų – beveik 1,84 mln. eurų – Klaipėdos valstybinio jūrų uosto direkcija. Šiuo savo finansiniu prisidėjimu uostas miestui kompensuos dėl Minijos gatvės ir Baltijos prospekto sankryžos rekonstrukcijos uždarytų „Aušrinės“ darželio ir Moksleivių saviraiškos centro pastatų netektį. „Purienos“ rekonstrukcijos ir plėtros darbus vykdo savivaldybės viešųjų pirkimų konkursą laimėjusi UAB „Lyderio grupė“.

Po rekonstrukcijos lopšelio-darželio bendras plotas padidės dvigubai – iki beveik 3,3 tūkst. kv. metrų ir šią ikimokyklinio ugdymo įstaigą galės lankyti apie 380 mažųjų klaipėdiečių – taip pat dvigubai daugiau nei iki šiol. Skaičiuojama, kad tai visiškai patenkins dėl uždaryto „Aušrinės“ darželio pietvakarinėje uostamiesčio dalyje atsiradusį naujų ikimokyklinio ugdymo vietų poreikį.

Lopšelyje-darželyje bendrai bus įrengta 20 šiuolaikiškų grupių – 4 lopšelinukų (po 15 vaikų) ir 16 darželinukų (po 20 vaikų). Kiekviena jų turės atskiras žaidimų ir miego erdves, individualias ventiliavimo sistemas, kompiuterizuotas vietas auklėtojams, o lopšelių grupės – ir šildomas grindis. Atsinaujinusioje ikimokyklinio ugdymo įstaigoje taip pat bus įrengta modernia įranga aprūpinta virtuvė, kompiuterių klasė, renginių salė, lego žaidimų kambarys, logopedo, socialinio darbuotojo, psichologo kabinetai ir kt.

Pažymėtina, kad lopšelio-darželio vidaus patalpų apdailai bus naudojamos vaikų sveikatai nekenksmingos ekologiškos medžiagos, o pastato fasado būsią žaismingo, nudažyto skirtingomis spalvomis. Kartu bus sutvarkyta ir lopšelio-darželio aplinka, įrengti nauji takai, vaikams saugios žaidimų aikštelės ir kt.

Praėjusiais metais toliau buvo tęsiami Klaipėdos piliavietės ir jos prieigų komplekso atgaivinimo darbai.

Kaip žinoma, 2015 m. užbaigti piliavietės rytinės kurtinos atstatymo darbai, kur įrengtas modernus beveik 300 vietų konferencijų centras ir naujos Mažosios Lietuvos istorijos muziejaus ekspozicinės erdvės, kur šiemet duris atvers modernus Antrojo pasaulinio karo muziejus „39–45“.

2016 m. pradėti Klaipėdos piliavietės šiaurinės kurtinos, sujungsiančios princų Fridricho ir Karlo bastionus, atstatymo darbai. Ateityje čia taip pat bus įrengtos naujos beveik 500 kv. m ploto Mažosios Lietuvos istorijos muziejaus ekspozicijai skirtos erdvės. Statybos darbus, kurių vertė siekia apie 4,5 mln. eurų, atlieka bendrovė „Pamario restauratorius“. Pažymėtina, kad šiaurinės kurtinos atstatymo darbai atliekami vien uostamiesčio savivaldybės biudžeto lėšomis.

Praėjusiais metais taip pat baigta piliavietės papėdėje, Pilies g. 2A, esančios automobilių stovėjimo aikštelės rekonstrukcija. Joje įrengta 190 stovėjimo vietų automobiliams, iš jų – dvi vietos su specialiomis krovimo stotelėmis elektromobiliams. Abiejose aikštelės pusėse pastatyti 66 dviračių stovai, atnaujinti želdynai, sutvarkytas apšvietimas, įrengti nauji suoliukai, šiukšliadėžės ir kt. Nuo naujai įrengtos autobusų stotelės iki Priešpilio g. įrengti įspėjamieji ir vedimo paviršiai negalią turintiems žmonėms. Aikštelės viduryje suformuotas buvusio Klaipėdos pilies ravelino kontūras, jo viduje įrengta apžvalgos ir poilsio aikštelė. Bendra aikštelės rekonstrukcijos darbų vertė – kiek daugiau nei 1 mln. eurų. Rekonstrukcijos darbus atliko savivaldybės skelbtą viešųjų pirkimų konkursą laimėjusi bendrovė „Kauno tiltai“. Pagrindiniai aikštelės įrengimo darbai kainavo 807 tūkst. eurų. Papildomus beveik 200 tūkst. eurų kainavo aikštelės prieigų sutvarkymo darbai: apšvietimo atnaujinimas Pilies gatvės ruože nuo Žvejų g. iki Daržų g., taip pat pėsčiųjų ir dviračių tako šiame gatvės ruože įrengimas ir kt.

Pernai buvo pradėti demontuoti ir teritorijoje aplink piliavietę likę seni Klaipėdos laivų remonto įmonei priklausantys gamybiniai pastatai, o 2018 m. numatoma pradėti Priešpilio g. rekonstrukciją.

**Daug kitų svarbių infrastruktūros atnaujinimo projektų**

2016 m. intensyviai ruoštasi ir kitų jau pradėtų didžiųjų miesto investicinių projektų įgyvendinimui – rengti projektiniai pasiūlymai, investicijų ar techniniai projektai, organizuoti pastatų energiniai auditai ir kt. Tai futbolo mokyklos ir baseino pastatų konversija, įkuriant įvairių amžiaus grupių kvartalo gyventojams ir sporto bendruomenei skirtą daugiafunkcį paslaugų kompleksą, Bastionų gatvė su nauju tiltu per Danės upę, senamiesčio fachverkinių pastatų rekonstrukcija, Statybininkų prospekto tęsinio nuo Šilutės pl. per LEZ teritoriją iki 141 kelio tiesimo, Pamario, Pajūrio gatvių, Tilžės gatvės ir Tilžės gatvės bei Šilutės plento sankryžos, dalies Tauralaukio gyvenvietės gatvių rekonstrukcija ir kt.

Praėjusių metų rudenį oficialiai baigti Klaipėdos universitetinės ligoninės akušerijos-ginekologijos korpuso renovacijos darbai. Kasmet čia pasaulį išvysta daugiau nei 3 tūkst. mažylių ir nuo šiol jiems ir jų tėveliams Klaipėdoje bus sudarytos vienos geriausių sąlygų Lietuvoje.

2016 m. pastate Kretingos g. 44 pradėta senyvo amžiaus asmenims ir asmenims, turintiems psichinę negalią, skirtų dienos centrų veikla, savivaldybės biudžeto lėšomis pritaikyti 26 būstai neįgaliems asmenims, neįgaliųjų poreikiams pritaikytas Klaipėdos medicininės slaugos ligoninės paliatyviosios pagalbos korpusas.

Vien įvairiems remonto darbams uostamiesčio savivaldybės darželiuose pernai skirta daugiau kaip 1 mln. eurų. Ši suma yra gerokai didesnė, nei darželių remontui būdavo skiriama anksčiau. Beveik visuose miesto darželiuose įrengti langų ribotuvai, miesto ikimokyklinio ir priešmokyklinio ugdymo įstaigas pernai pasiekė ir beveik 300 naujų lovyčių, įvairi nauja virtuvės įranga. Beveik 200 tūkst. eurų skirta visiškai naujoms grupėms įrengti. Taip pat pakeistos lopšelių-darželių „Traukinukas“, „Bitutė“ ir „Gintarėlis“ pastatų asbestinio stogo dangos, naujai aptvertos lopšelių-darželių „Pingvinukas“, „Želmenėlis“ ir „Papartėlis“ teritorijos, baigti lopšelio-darželio „Atžalynas“ renovacijos darbai ir kt.

Praėjusiais metais pradėta įgyvendinti ir savivaldybės švietimo įstaigų sanitarinių patalpų atnaujinimo programa. 2016 m. už beveik 400 tūkst. eurų atnaujintos sanitarinės patalpos 11 įstaigų. Šiemet planuojama suremontuoti dar daugiau sanitarinių patalpų.

Daugiau nei 380 tūkst. eurų pernai skirta švietimo įstaigų paprastajam remontui. Priminsiu, kad nuo 2015 m. metų kiekvienai be išimties miesto ugdymo įstaigai papildomai dar yra skiriama lėšų ir įvairiems smulkiems remonto darbams atlikti.

Praėjusiais metais atnaujinta ir Klaipėdos centrinio stadiono Sportininkų gatvėje bėgimo takų danga. Rekonstruotas „Vėtrungės“ gimnazijos stadionas, pradėti „Pajūrio“ pagrindinės mokyklos stadiono rekonstrukcijos darbai ir kt.

Pernai Klaipėdoje suremontuota 33 tūkst. kv. m duobėtos asfaltbetonio dangos miesto gatvėse ir 9,5 tūkst. kv. m asfaltbetonio dangų daugiabučių kiemuose. Nauja ištisinė asfalto danga paklota Statybininkų prospekte, Šilutės plente, Minijos, Stadiono gatvėse. Suremontuota 17,7 tūkst. kv. m šaligatvių ir pėsčiųjų takų dangų, 2,8 tūkst. kv. m dviračių takų dangų.

2016 m. Klaipėdoje startavo ir nauja daugiabučių kiemų infrastruktūros tvarkymo programa, tikrąjį savo pagreitį įgausianti šiemet. Pažymėtina, kad didžiausią dėmesį šiemet numatyta skirti naujam apšvietimui kiemuose įrengti bei naujoms automobilių stovėjimo vietoms projektuoti. Išskirtina, kad iš viso per ateinančius kelerius metus uostamiesčio daugiabučių kiemuose turėtų būti įrengta daugiau nei 1500 naujų automobilių stovėjimo vietų.

**Besikeičiančios miesto viešosios erdvės**

Klaipėdai švenčiant 764-ąjį savo gimtadienį, po beveik dviejų dešimtmečių pertraukos vėl sučiurleno Pempininkų aikštės fontanas. Tai jau trečiasis uostamiesčio fontanas, rekonstruotas per kelerius pastaruosius metus. 2015 m. taip pat po ne vienų metų pertraukos vėl pradėjo veikti Debreceno aikštės fontanas, o pernai vasarą – ir rekonstruotas Karlskronos aikštės fontanas.

Pernai baigti ir pačios Pempininkų aikštės rekonstrukcijos darbai, taip pat Debreceno aikštės atnaujinimo 2-ojo etapo darbai. Tad prieš kelerius metus duotas pažadas skirti žymiai didesnį dėmesį nei iki šiol uostamiesčio pietuose esančių daugiabučių kvartalų viešųjų erdvių atnaujinimui yra vykdomas su kaupu.

Tiesa, dėl užsitęsusių viešųjų pirkimų procedūrų 2016 m. nepavyko pradėti Sąjūdžio parko įrengimo 2-ojo etapo darbų. Teritorija greta Prano Mašioto progimnazijos pradedama tvarkyti šiemet. Čia bus įrengtas naujas riedlenčių ir kalnų dviračių BMX parkas, nauji dviračių ir pėsčiųjų takai, nedidelis tvenkinys, įvairiems bendruomeniniams renginiams skirtas žaliasis amfiteatras, pastatyti įvairūs mažosios architektūros elementai, įrengtos vaikų žaidimų, lauko treniruoklių aikštelės ir kt.

2016 m. pradėti Klaipėdos miesto šiaurinėje dalyje esančio Poilsio parko sutvarkymo 2-ojo etapo darbai. Numatoma, kad jau šią vasarą šis uostamiesčio parkas taps tikru aktyvaus poilsio miesto parku su įrengtomis naujomis specialiomis vaikų ir suaugusiųjų lauko sporto bei aktyvaus laisvalaikio aikštelėmis. Taip pat čia bus įrengtas ir naujas viešasis tualetas, prieinamieji takai, pažintinis takas, šunų vedžiojimo aikštelė ir kt.

Atgimimas laukia ir Jono kalnelio. Praėjusiais metais baigtas rengti Jono kalnelio ir bastionų komplekso sutvarkymo techninis projektas, o šiemet numatyta pradėti realius jo erdvių tvarkymo darbus. Architektų siūlymu čia bus įrengtos įvairios naujos skirtingos zonos, skirtos renginiams, vaikams, jaunimui, ramiam poilsiui ir pan. Taip pat Jono kalnelyje bei jo prieigose atsiras ir nauji želdiniai, mažosios architektūros akcentai, naujas apšvietimas, viešiems renginiams reikalinga infrastruktūra ir kt. Taip pat techniniame projekte yra numatyta atkurti šlaitą, esantį Kultūros fabriko pusėje, įrengti nemotorinių laivų bei irklenčių prieplauką ir kt.

Pernai pradėta ar baigta rengti ir daug kitų miesto viešųjų erdvių bei parkų sutvarkymo projektų – Ąžuolų giraitės, Danės skvero, Žardininkų aikštės ir kt.

**UNIKALŪS PROJEKTAI LIETUVOJE**

2016 m. Klaipėdoje startavo unikali Lietuvoje mokymo plaukti programa visiems antrųjų klasių mokiniams.

Užsibrėžtas išties ambicingas tikslas pasiekti, kad visi Klaipėdos moksleiviai baigdami mokyklą mokėtų plaukti. Uostamiestis tapo pirmuoju Lietuvoje miestu, plaukimo pamokas įtraukusiu į bendrąją ugdymo programą – nuo šiol kiekvienas miesto antrokas kartą per savaitę vietoj tradicinės kūno kultūros pamokos lankosi baseine, kur kartu su kvalifikuotais treneriais-plaukimo specialistais mokosi plaukti.

Antrokų plaukimo pamokos vykdomos „Gintaro“ sporto centro baseine. Užsiėmimai vyksta visus mokslo metus pamokų metu, po 18 akademinių valandų vienam antrokui per metus. Kartu yra užtikrinamas ir saugus vaikų atvežimas į baseiną bei parvežimas atgal į mokymo įstaigą specialiais autobusais. Skaičiuojama, kad vien per 2016–2017 m. mokslo metus plaukti išmoks daugiau nei 1,8 tūkst. mažųjų klaipėdiečių.

Dar vienas novatoriškas žingsnis Lietuvoje – 2016 m. Klaipėdoje savivaldybės tarybos sprendimu minėti Darnaus judumo metai bei įgyvendinta daug su tuo susijusių priemonių. Mieste buvo tvarkomi dviračių takai, tęsiamas dviračių takų žymėjimas, išlyginta dviračių tako danga Tiltų gatvėje, ties Klaipėdos gatvės tiltu įrengta nuovaža, prie 22 uostamiesčio mokyklų įrengti dviračių stovai, įrengtos naujos elektromobilių įkrovos stotelės, naujos autobusų stotelės su įvažomis, saugiau tapo ir pavojingiausiose miesto perėjose, kur įrengtas kryptinis apšvietimas, greičio slopinimo kalneliai, saugumo salelės, uostamiestyje atsirado daugiau viešajam transportui skirtų eismo juostų ir kt. Taip pat pagerintos sąlygos specialiuosius poreikius turintiems asmenims – prie uostamiesčio švietimo įstaigų įėjimų įrengtos nuovažos, vienoje mokykloje – keltuvas, šviečiančiomis juostelėmis arba dažais 33 mokyklose pažymėti laiptai. Kartu surengta ir daug įvairių darniai judėti skatinančių renginių.

Natūralu, kad vienų metų tikrai nepakanka, norint, kad vis daugiau miestiečių pakeistų savo kasdienio keliavimo įpročius ir vis dažniau rinktųsi netaršias transporto priemones ar viešąjį transportą, taip pagerindami ir gyvenamąją aplinką savo mieste. Tad tęstiniai darbai šioje srityje Klaipėdos lauks ir šiemet – numatoma parengti Darnaus judumo planą, įdiegti naują dviračių mainų sistemą, toliau tvarkyti dviračių takus ar tiesti naujus, tobulinti viešojo transporto sistemą ir kt.

Gerokai didesnių, nei tikėtasi, vaisių davė ir visų Klaipėdos regiono savivaldybių bei VĮ Lietuvos oro uostų bendras siekis pritraukti į Klaipėdos–Palangos oro uostą naujų skrydžių. Išskirtina, kad toks visų regiono savivaldybių susivienijimas vardan vieno tikslo taip pat neturi analogų šalyje. To rezultatas – Klaipėdos–Palangos oro uostas tapo vienu iš sparčiausiai augančių oro uostų Europoje, kuriame, palyginti su 2015 m., keleivių skaičius išaugo net 60 proc. ir pasiekė 233 tūkst. 2016 m. Palangos oro uoste oro linijų bendrovės pradėjo vykdyti naujus skrydžius į Londono Lutono ir Stanstedo oro uostus, Minską, Varšuvą ir Kijevą.

**SAUGESNĖ APLINKA**

2016 m. Klaipėdoje toliau mažėjo nusikalstamumas. Iš viso praėjusiais metais mieste užregistruotos 3667 nusikalstamos veikos, užpernai – 5255. Sumažėjo įvykdytų ir registruotų vagysčių skaičius (2016 m. – 1358, 2015 m. – 1462), sukčiavimo atvejų (2016 m. – 72, 2015 m. – 115), plėšimų (2016 m. – 119, 2015 m. – 217), viešosios tvarkos pažeidimų (2016 m. – 187, 2015 m. – 231).

Taip, praėjusiais metais Klaipėdoje buvo įvykdyta ir išskirtinai rezonansinių nusikaltimų. Tačiau uostamiesčio policijos pareigūnai gebėjo juos išsiaiškinti per įmanomai trumpiausią laiką, o tai tik patvirtina aukštą už miesto gyventojų saugumą atsakingų pareigūnų profesionalumą. Išskirtinai džiugina ir didėjantis paprastų miestiečių sąmoningumas bei pilietiškumas, padedantis ne tik išsiaiškinti jau įvykdytus nusikaltimus, bet ir užkirsti kelią naujiems nusikaltėlių kėslams.

2016 m. su Klaipėdos apskrities vyriausiuoju policijos komisariatu aktyviai bendradarbiavo ir Savivaldybės administracijos Viešosios tvarkos skyrius. Vykdyta bendrų patikrinimų kontroliuojant alkoholio vartojimą viešosiose vietose, tabako gaminių vartojimą, asocialių asmenų susibūrimo vietas, gyvūnų laikymą.

Praėjusiais metais pradėti ir Viešosios tvarkos skyriaus veiklos organizavimo pokyčiai – imta kurti budėtojų dalis. Jos paskirtis – užtikrinti viešosios tvarkos palaikymo kontrolę ne tik įprastinėmis darbo valandomis, bet ir ankstyvą rytą, vakarais, o prireikus – ir nakties metu. Budėtojų dalies veikla bus organizuojama dalyvaujant policijai ir policijos rėmėjams.

2016 metais, suderinus su Klaipėdos apskrities vyriausiuoju policijos komisariatu, į naujas aktualias vietas buvo perkeltos 7 vaizdo stebėjimo kameros ir įrengtos 2 naujos. Iš viso mieste praėjusiais metais veikė 67 stebėjimo kameros, kuriomis užfiksuoti 3 203 viešosios tvarkos pažeidimai. Pernai pradėtos procedūros dėl dar 42 naujų vaizdo stebėjimo kamerų įrengimo mieste.

**MIESTE – NAUJI UŽSIENIO VALSTYBIŲ GARBĖS KONSULATAI**

Vienas iš rodiklių, liudijančių ne tik ne mažėjančią, bet ir didėjančią miesto svarbą visos šalies ir regiono kontekste – augantis Lietuvoje reziduojančių užsienio valstybių atstovybių, tarptautinių institutų ir verslo struktūrų vadovų susidomėjimas Klaipėda, čia vykstančiais ekonominiais, kultūriniais ir politiniais procesais, miesto potencialu.

2016 m. Klaipėdoje duris atvėrė net du nauji užsienio valstybių garbės konsulatai – Norvegijos Karalystės ir Švedijos Karalystės.

Taip pat pernai Klaipėdoje lankėsi 9 Lietuvoje reziduojančių užsienio valstybių ambasadoriai – su oficialiais vizitais buvo atvykę Izraelio, Prancūzijos, Armėnijos, Ispanijos, Nyderlandų ir kitų šalių ambasadoriai.

2016 m. birželio mėn. mieste vyko svarbūs tarptautiniai renginiai – Europos prizu apdovanotų miestų asociacijos generalinė asamblėja ir Jaunimo forumas. Pagrindinė generalinės asamblėjos tema – darnus judumas, o jaunimo komitetas kartu su Klaipėdos jaunimo atstovais diskutavo apie šiuolaikines migracijos problemas ir socialinę migrantų integraciją. Į renginį atvyko atstovų iš Vokietijos, Lenkijos, Vengrijos, Ukrainos, Švedijos, Turkijos, Prancūzijos miestų.

2016 m. rugpjūtį Klaipėdoje viešėjo Japonijos gynybos pajėgų laivyno (JMSDF) mokomųjų laivų eskadra, kuri gegužės mėnesį iš Jokosukos jūrų bazės išplaukė į mokomąjį žygį po pasaulį. Perplaukusi 7 jūras, trijų Japonijos laivų – „Kashima“, „Setoyuki“ ir „Setogiri“ – eskadra atplaukė į Klaipėdos uostą. Tai buvo pirmasis Lietuvos istorijoje Japonijos karinių laivų, kurių įgulą sudaro apie 750 žmonių, vizitas Lietuvoje.

Būdama Baltijos miestų sąjungos, jungiančios 112 miestų iš 10 valstybių aplink Baltijos jūrą, nare, 2016 m. spalio mėn. Klaipėda organizavo Planuojančių miestų komisijos seminarą, kurio metu buvo nagrinėjamos aktualios miestui temos ir teritorijos. Seminaro tema – „Miestas atranda vandenį: viešųjų erdvių strategijos prie vandens telkinių“. Ekspertams iš kaimyninių šalių buvo pateikti nagrinėti probleminiai, diskusijas keliantys miesto urbanistinio vystymo taškai: Klaipėdos pilis su gretimybėmis, pajūrio zona Melnragėje, Smiltynės rekreacinė zona. Urbanistikos ir miestų planavimo ekspertai iš Lenkijos, Danijos, Švedijos, Suomijos, Latvijos, Estijos, aplankę šias teritorijas vietoje bei susipažinę su vystymo scenarijais ir problematika, pateikė savo įžvalgas bei pasiūlymus dėl galimos šių teritorijų ateities, ieškant miesto identitetui formuoti tinkančių objektų.

2016 m. taip pat lankėsi oficialios svečių delegacijos iš Vokietijos, Ukrainos, Azerbaidžano, Estijos, Latvijos, Baltarusijos, Izraelio ir kitų šalių. Pernai Klaipėdoje lankėsi ir nuo 2015 m. Europoje pradėjusių veikti aštuonių NATO pajėgų integravimo vienetų padalinio Vilniuje delegacija.

Jau tradiciškai praėjusiais metais buvo surengtas ir visų Klaipėdoje reziduojančių garbės konsulų susitikimas, kurio metu aptarta esama situacija tarptautinių ryšių plėtojimo srityje, pasidalyta miesto aktualijomis ir idėjomis dėl galimų bendrų projektų.

Asmeniškai pats praėjusiais metais vykau į 22 užsienio komandiruotes. 16 iš jų dalyvavau Europos Sąjungos Regionų komiteto posėdžiuose kaip Lietuvos Respublikos Vyriausybės deleguotas narys. Pažymėtina, kad šių komandiruočių metu patirtos išlaidos iš savivaldybės biudžeto nekompensuojamos, jas kompensuoja renginio organizatoriai.

Dar kartą priminsiu, kad Regionų komitetą sudaro iki 350 narių (ir tiek pat pakaitinių), kuriuos ES valstybių narių siūlymu tvirtina ES Taryba. Regionų komiteto nariai skiriami penkerių metų kadencijai. Regionų komitetas penkis–šešis kartus per metus renkasi į Briuselyje vykstančias plenarines sesijas, taip pat panašiai tiek kartų – į įvairiose šalyse vykstančius septynių nuolatinių ir kelių specialiųjų komisijų posėdžius, kuriuose svarstomi vietos ir regionų valdžioms aktualūs europinių teisės aktų ir neteisinių iniciatyvų projektai. Atlyginimai komiteto nariams nėra mokami. Lietuvai ES Regionų komitete iš viso atstovauja 9 pagrindiniai ir 9 pakaitiniai nariai iš skirtingų šalies savivaldybių. Į komiteto sudėtį esu įtrauktas kaip pagrindinis narys. Lietuvos kandidatus į ES Regionų komiteto narius savo nutarimu patvirtino ir ES Tarybai teikė Lietuvos Respublikos Vyriausybė.

2016 m. taip pat buvau išvykęs į 6 tarnybines komandiruotes. Vykau į miestus partnerius Karaliaučių, kur pasirašyta atnaujinta miestų partnerių bendradarbiavimo sutartis, ir į Liepoją, kur buvo aptariami miestų bendradarbiavimo klausimai. Gdanske dalyvavau „Baltic Sail“ regatos pasiruošimo konferencijoje ir sutarties pasirašyme, o Lisabonoje dalyvavau pasitarime dėl regatos „Tall Ships Races 2017“ organizavimo Klaipėdoje. Savivaldybių asociacijos delegacijos sudėtyje buvau išvykęs į Kolumbiją ir Ekvadorą dalyvauti Pasaulinės vietos ir regiono valdžių organizacijos (UCLG) kongrese ir Pasaulinėje asamblėjoje, skirtoje būsto ir darnios miestų plėtros tematikai ir kt. Pažymėsiu, kad Pasaulinės vietos ir regiono valdžių organizacijos kongrese buvau vienintelis Lietuvos atstovas, kuriam buvo deleguota balsavimo teisė.

Iš savivaldybės biudžeto per 2016 m. už tarnybines komandiruotes man buvo išmokėta 2202,56 euro – kompensuotos kelionės ir nakvynės išlaidos pagal pateiktus dokumentus bei išmokėti dienpinigiai.

Klaipėdos miesto savivaldybės tarybos 2016 m. vasario 12 d. sprendimu Nr. T2-28 „Dėl Klaipėdos miesto savivaldybės 2016 metų biudžeto patvirtinimo“ Savivaldybės mero fondui 2016 m. buvo skirta 12 800 eurų. Fondo lėšos apskaitomos Klaipėdos miesto savivaldybės biudžete, Klaipėdos miesto savivaldybės tarybos asignavimuose, Savivaldybės valdymo programoje. 2016 m. iš mero fondo panaudota 12 613 eurų, liko nepanaudoti 186 eurai.

**TARYBOJE – SĖKMINGAI KLAIPĖDOS ATEIČIAI SVARBŪS SPRENDIMAI**

2016 m. Klaipėdos miesto savivaldybės taryba iš viso surengė 12 posėdžių, kuriuose buvo priimta 330 sprendimų.

Kaip svarbesnius norėčiau išskirti šiuos:

* Dėl pritarimo Klaipėdos regiono pasiekiamumo ir žinomumo didinimo 2016–2018 metų programai ir Jungtinės veiklos sutarties pasirašymui, T2-72;
* Dėl pritarimo projekto „Klaipėdos daugiafunkcio sveikatingumo centro statyba“ įgyvendinimui, T2-78;
* Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo, T2-119;
* Dėl biudžetinės įstaigos Klaipėdos kūno kultūros ir rekreacijos centro pavadinimo pakeitimo ir nuostatų patvirtinimo, T2-162;
* Dėl Biudžetinės įstaigos Klaipėdos „Viesulo“ sporto centro nuostatų patvirtinimo, T2-163;
* Dėl Klaipėdos miesto savivaldybės tarybos veiklos reglamento patvirtinimo, T2-184;
* Dėl pritarimo projekto „Klaipėdos miesto darnaus judumo plano parengimas“ įgyvendinimui, T2-252;
* Dėl pritarimo projekto „Danės upės krantinių rekonstrukcija (nuo Biržos tilto) ir prieigų (Danės skvero su fontanais) sutvarkymas“ įgyvendinimui, T2-257;
* Dėl pritarimo projekto „Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“ įgyvendinimui, T2-258;
* Dėl Klaipėdos miesto savivaldybės tarybos 2016 m. gegužės 26 d. sprendimo Nr. T2-143 „Dėl Atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“ pakeitimo, T2-282.

Tarybos kolegija išliko reikšminga institucija, priimanti rekomendacinio pobūdžio sprendimus dėl strateginių gairių. 2016 m. tarybos kolegija rinkosi į 6 posėdžius ir svarstė 13 klausimų.

Kaip svarbiausius išskirčiau šiuos kolegijos sprendimus:

* Dėl Klaipėdos miesto savivaldybės viešosios bibliotekos tinklo optimizavimo bei veiklos modernizavimo galimybių;
* Dėl pritarimo parengtai Klaipėdos miesto vystymo zonų prioritetų nustatymo schemai;
* Dėl dailės palikimo išsaugojimo koncepcijos ir veiksmų programos įgyvendinimo;
* Dėl pritarimo įrengti požeminę automobilių aikštelę po Atgimimo aikšte, įgyvendinant projektą „Atgimimo aikštės sutvarkymas, didinant patrauklumą investicijoms ir skatinant lankytojų srautus“;
* Dėl senelių globos namų statybos;
* Dėl pritarimo Klaipėdos miesto kultūros strategijos iki 2030 metų prioritetinėms kryptims;
* Dėl pirminės sveikatos priežiūros paslaugų organizavimo kokybės ir darbo sąlygų pagerinimo optimaliai panaudojant esamas patalpas;
* Dėl pripažinimo elektra varomų transporto priemonių prioritetinėmis Klaipėdos miesto viešojo transporto sistemoje.

Aktyviai veikė ir savivaldybės tarybos komitetai:

* Finansų ir ekonomikos – 25 posėdžiai, 271 klausimas;
* Sveikatos ir socialinių reikalų – 21 posėdis, 104 klausimai;
* Miesto plėtros ir strateginio planavimo – 32 posėdžiai, 133 klausimai;
* Miesto ūkio ir aplinkosaugos – 22 posėdžiai, 104 klausimai;
* Kultūros, švietimo ir sporto – 24 posėdžiai, 194 klausimai;
* Kontrolės – 11 posėdžių, 30 klausimų.

Taip pat buvo surengti ir 4 nuolatinės komisijos Klaipėdos miesto savivaldybės tarybos reglamentui rengti bei koreguoti posėdžiai.

**NAUJAS PLANAS KLAIPĖDAI**

**Miesto ekonominės plėtros strategija**

Neabejotina, kad ir 2016 m. Klaipėda išliko vienu iš pagrindinių Lietuvos ekonomikos variklių su sėkmingai Baltijos jūros baseine konkuruojančiu neužšąlančiu uostu ir investicijoms palankiu transporto centru, galinčiu pasigirti čia jau investavusiomis ir veiklą vykdančiomis pasaulinėmis įmonėmis ar prekės ženklais. Kartu Klaipėda iš kitų didžiųjų šalies miestų išsiskiria ir puikiai išvystytu komunaliniu ūkiu, garantuojančiu aukščiausios kokybės paslaugas už mažiausią kainą, viena iš efektyviausių Lietuvoje viešojo transporto sistemų, kokybiškomis sveikatos apsaugos, švietimo, socialinėmis paslaugomis, mažėjančiu nusikalstamumu, turtingu kultūriniu gyvenimu, unikalia gamta ir kt.

Tačiau nepaisant visų šių stiprybių miestas toliau netenka dalies savo gyventojų. Lietuvos statistikos departamento duomenimis, per pastaruosius 10 metų iš Klaipėdos išvyko apie 15 proc. gyventojų.

Taip, nemaža dalis iš jų tik persikėlė už Klaipėdos miesto ribų ir toliau laiko save tikrais klaipėdiečiais, darbuojasi miesto įmonėse, lanko uostamiesčio darželius ar mokyklas, naudojasi miesto paslaugų sektoriaus teikiamomis paslaugomis, vaikšto į miesto kultūrinius renginius ir t. t.

Kartu galima teigti, kad nėra iki galo tikslių ir Lietuvos statistikos departamento pateikiamų skaičių, ir realaus Klaipėdoje gyvenančių žmonių skaičiaus esama didesnio. Tačiau neigti, kad nemažai jaunų, talentingų ir aukštos kvalifikacijos gyventojų vis dėlto pastaraisiais metais iškeičia Klaipėdą į Vilnių ar kitą miestą užsienyje, taip pat būtų klaidinga.

To priežasčių tikrai esama daug. Pirmiausia, emigracija į sostinę ar užsienį šiandien būdinga visai Lietuvai ir miestas vienas išspręsti šalį kamuojančių bendrų socialinių, mažų gyventojų pajamų ir protų koncentracijos Vilniuje problemų tikrai nėra pajėgus. Bet pripažinti bei spręsti konkrečiai mūsų miestui būdingas problemas ir ieškoti naujų sėkmės receptų mes privalome. Juolab, kad tam potencialo šiandien esama didžiulio.

Neįvykus naujam miesto ekonominiam ir populiacijos augimo proveržiui, Klaipėdai gresia tapti vis mažėjančios svarbos besitraukiančia ir provincialėjančia gyvenamąja vietove šalia uosto. Bet Klaipėda gali ne tik to išvengti, bet ir pasinaudojusi esminiais pasauliniais pokyčiais kaip galimybėmis tapti pirmaujančiu miestu Lietuvoje ir vienu patraukliausių gyventi ir kurti Rytų Baltijos pakrantėje.

Suprasdami tai, dar 2015 m. pabaigoje pirmą kartą per visą Lietuvos nepriklausomybės laikotarpį uostamiesčio savivaldos, uosto, verslo ir mokslo atstovai sutarė kartu – bendromis lėšomis ir žmogiškuoju potencialu – siekti sukurti prielaidas skatinti kryptingą Klaipėdos ekonominę plėtrą. Kartu Klaipėda tapo ir pirmąja Lietuvos savivaldybe, pasirengusia rengti dokumentą, numatantį, kaip į miestą pritraukti daugiau naujų investicijų, skatinti jau esamo verslo plėtrą, inovacijų diegimą ir ilgalaikėje perspektyvoje didinti miesto konkurencingumą sprendžiant kylančius socialinius ir ekonominius iššūkius.

Rengti naują planą Klaipėdai – bendrą miesto ekonominės plėtros strategiją ir užtikrinti tolesnį jos įgyvendinimą sutarė Klaipėdos miesto savivaldybė, Klaipėdos valstybinio jūrų uosto direkcija, Klaipėdos universitetas, Klaipėdos laisvosios ekonominės zonos valdymo bendrovė, Klaipėdos pramonininkų asociacija ir Klaipėdos prekybos, pramonės ir amatų rūmai. Ekonominės plėtros strategija rengti pradėta praėjusiais metais, ją užbaigti ir patvirtinti numatoma šių metų rudenį.

Įvardyti konkrečias Klaipėdos miesto bendruomenės kartu su įmonės „Ernst&Young Baltic“ specialistais bei Lietuvos ir užsienio ekspertais parengtos miesto ekonominės plėtros strategijos kryptis dar būtų ankstoka. Tačiau jau šiandien akivaizdu, kad miestui būtina perorientuoti ekonomiką į tvarią, aukštos kompetencijos ir didžiausio uždarbio darbo vietas kuriančių sektorių specializaciją, vystyti naujus aukšto potencialo paslaugų ir aukštųjų technologijų sektorius, perorientuoti esamus logistikos bei gamybos sektorius į aukštesnę pridėtinę vertę, vystyti aktyvųjį rekreacinį ir verslo turizmą, kūrybines industrijas, įgyvendinti naujas ambicingas miesto urbanistinės revitalizacijos bei vadinamosios minkštosios infrastruktūros vystymo programas, pagerinti miesto viešojo valdymo kultūrą, vykdyti naujas integruotos miesto rinkodaros, investuotojų pritraukimo programas ir kt.

**Klaipėda – tai galimybių miestas**

Naują planą Klaipėdai sukūrė ir miesto kultūros bendruomenė, parengusi miesto Kultūros strategiją iki 2030 metų, neabejotinai tapsiančia ir svarbia miesto ekonominės plėtros strategijos dalimi. Mat būtent kultūra ir menas yra pajėgūs grąžinti miestui gyvybę, paskatinti spartesnę socialinę ir ekonominę miesto raidą bei suvaidinti svarų vaidmenį kuriant gerokai patrauklesnę aplinką miestiečiams.

Klaipėda – tai galimybių miestas, kur kūrybą inspiruojančioje erdvėje gyvena atviri, aktyvūs ir kūrybiški žmonės, o čia nuolat gyvenantiems ar laikinai atvykstantiems suteikiamos geriausios sąlygos semtis įkvėpimo, kurti ir priimti naujus iššūkius. Tokį naują ambicingą Klaipėdos tikslą rengdama naują kultūros strategiją iškėlė susibūrusi uostamiesčio bendruomenė.

Strategiją iš viso rengė beveik 150 žmonių – kultūros, meno, turizmo, švietimo, vaikų ir jaunimo ugdymo, verslo, komunikacijos, savivaldos bei kitų sričių atstovai. Į strategijos rengimą taip pat buvo įtraukta ir ekspertų iš užsienio.

Parengtoje Kultūros strategijoje numatyta siekti, kad Klaipėdoje ne tik gyventų aktyvi ir kūrybiška bendruomenė, bet ir būtų užtikrinta įvairių socialinių grupių ir kultūrinio sektoriaus partnerystė, o kiekvienas klaipėdietis turėtų vienodas sąlygas dalyvauti kultūriniame gyvenime ne tik kaip stebėtojas, bet ir kaip kultūrinių veiklų iniciatorius. Kartu siekiama, kad Klaipėda, būdama atviru pasauliui daugiakultūriu miestu, taptų tiltu tarp Rytų ir Vakarų.

Strategijoje numatomas ir visiškai naujas reiškinys uostamiestyje – kultūros ir urbanistinės plėtros sinergija. Norima kultūros ir meno raiškos priemones integruoti gyvenamuosiuose kvartaluose, kultūrai įveiklinti miesto rekreacines, pramonines bei uosto erdves. Kartu planuojama įkurti ir pirmąjį Baltijos regione atvirą urbanistikos muziejų.

Dar vienas ambicingas siekis – uostamiestyje sudaryti menininkams geriausias sąlygas kūrybai ir kūrybiniams verslams pradėti ir vystyti. Ketinama kurti svetingumo paslaugų paketą rezidentams, parengti į bendruomenės pokyčius bei poreikius orientuotą kultūros projektų finansavimo modelį, įkurti verslo bendruomenės finansuojamą Klaipėdos miesto kultūros rėmimo fondą, sukurti naujas inovatyvias ir patrauklias kultūros erdves, mokyklose diegti kultūrinių kompetencijų ugdymo modelį ir kt.

Darsyk permąstyti kultūros situaciją mieste bei ieškoti ambicingesnių kultūros strategijos scenarijų paskatino net kelios priežastys – uostamiesčio politikų apsisprendimas padvigubinti finansavimą kultūrai, Klaipėdai suteiktas 2017 metų kultūros sostinės titulas, pastaruoju metu iškirtinai suaktyvėjusi ir vienytis pradėjusi kultūros bendruomenė bei Klaipėdos siekis kartu su partneriais Palanga ir Neringa tapti 2022 metų Europos kultūros sostine.

Taip, 2022 Europos kultūros sostinės vardo nelaimėjome, tačiau neturime jaustis ir pralaimėję. Mat vien tai, kad siekdama šio titulo pajūrio bendruomenė ėmė vienytis, yra didžiulė pergalė.

Trijų pajūrio miestų paraiška „Susitikimų vieta“ parengta kartu su daugiau nei 500 kultūros bei meno sričių atstovų, architektų, istorikų, rinkodaros specialistų, mokslo ekspertų iš Klaipėdos regiono, kitų šalies miestų ir užsienio, dar per 2000 žmonių į paraiškos rengimo procesus buvo įtraukti netiesiogiai.

Svarbiausias paraišką rengusios bendruomenės siekis – kad Lietuvos pajūrio kraštas taptų nauja europine kultūrine platforma, nauja susitikimų vieta čia gyvenančiam ir atvykstančiam kūrėjui, įkvepianti bei traukianti savo suaktyvėjusia bendruomene, sugrąžintomis europietiško identiteto prieigomis, subrandinta nauja kultūros profesionalų karta, naujomis kūrybinėmis erdvėmis, atvertomis uždaromis pramoninėmis teritorijomis ar patraukliomis sąlygomis startuolių kūrybinių verslų plėtrai.

Prarasti šį didžiulį įdirbį būtų nedovanotina klaida ir jau dabar akivaizdu, kad kultūros bendruomenė kinta ir vienijasi. Tikiu, kad šis procesas nesustos ir Lietuvos pajūris bet kokiu atveju taps nauja Europos kūrėjų susitikimų vieta. Taip, pirminis jausmas, kai paskelbia nugalėtoju kitą miestą, yra nuviliantis. Bet kai jau vėliau įvertini, kas per beveik dvejus pasirengimo metus buvo padaryta miesto, kultūros ir bendruomenės labui, supranti, kad pasiekta didžiulių rezultatų, kuriais privalu džiaugtis. Tiesa, dabar jau kultūros bendruomenės laukia naujas iššūkis – iš parengtos paraiškos išskirti prioritetus, pagrindines idėjas, kurias, galimai jau kiek mažesne apimtimi, miestui ir regionui yra tiesiog privalu įgyvendinti.

**Europos sporto miesto titulas – dar vienas tikslas**

Praėjusių metų rudenį Klaipėda kreipėsi ir į Europos sporto sostinių ir miestų asociaciją ACES Europe su prašymu suteikti uostamiesčiui 2018 metų Europos sporto miesto titulą.

Klaipėda – pirmasis Lietuvos miestas, pretenduojantis tapti Europos sporto miestu. O kad šio titulo Lietuvos uostamiestis yra vertas – daugiau nei akivaizdu.

Šiuo metu Klaipėdoje plėtojama daugiau kaip 50 sporto šakų, veikia beveik 100 sporto, laisvalaikio ir sveikatingumo bazių ar aikštelių, 5 profesionalūs sporto klubai, 5 sporto mokyklos vaikams. Kaip jau minėjau anksčiau, Klaipėdos miesto savivaldybė pirmoji šalyje pradėjo vykdyti ir antros klasės mokinių mokymo plaukti programą, taip pat įdiegė kiekvienam sportuojančiam vaikui skirtą sportininko krepšelį.

Skaičiuojama, kad šiandien organizuotai sportuoja per 9 tūkstančius klaipėdiečių. Tiesa, realus sportuojančiųjų skaičius yra gerokai didesnis, mat tūkstančius žmonių pritraukia Visuomenės sveikatos biuro organizuojamos sveikatinimo ir fizinio aktyvumo veiklos, gyventojai vis aktyviau kasdieninėms kelionėms ar laisvalaikiui naudojasi dviračių takais, kurių mieste yra apie 120 km.

Taip pat jau kitąmet Klaipėdoje turėsime naują modernų baseiną, netrukus prasidės futbolo mokyklos konversija, bus rekonstruojama irklavimo bazė, Sąjūdžio parke pradės veikti BMX dviračių, riedlenčių ir riedučių aikštelė, planuojamos ir naujos sporto salės statybos, tvarkomi mokyklų stadionai.

Kartu pažymėsiu, kad 2016 m. pradėtas vykdyti ir Klaipėdos miesto sporto sistemos reformos antrojo etapo įgyvendinimo veiksmų planas, kuriuo siekiama efektyvesnio ir skaidresnio uostamiesčio sporto bazių valdymo. Plane numatytas centralizuotas Klaipėdos sporto bazių valdymo ir priežiūros modelis, kuriame numatyta visas BĮ Klaipėdos „Viesulo“ sporto centro valdomas sporto bazes perduoti BĮ Klaipėdos kūno kultūros ir rekreacijos centrui, o vienos sporto šakos mokyklų valdomas sporto bazes (Klaipėdos miesto futbolo sporto mokyklos, Klaipėdos lengvosios atletikos mokyklos, Klaipėdos Vlado Knašiaus krepšinio mokyklos ir Klaipėdos „Gintaro“ sporto centro) palikti ir toliau valdyti savarankiškoms įstaigoms.

Siekdama įvertinti Klaipėdos pasirengimą tapti 2018 metų Europos sporto miestu lygiai prieš dvi savaites uostamiestyje viešėjo ACES Europe komisija. O ar šis titulas miestui bus suteiktas – turėtų paaiškėti jau šiomis dienomis.

Europos sporto miesto titulas yra puiki galimybė sukurti didesnį bendradarbiavimo tinklą su kitais Europos sąjungos miestais, pasidalyti gerąja patirtimi ir užmegzti ryšius su kitomis tarptautinėmis sporto organizacijomis, sportu ir aktyviu laisvalaikiu sudominti dar daugiau miesto bendruomenės narių. Juolab kad būdama Sveikų miestų tinklo nare Klaipėda nuolat siekė paskatinti sportuoti kuo daugiau miesto gyventojų, į įvairias sporto ir aktyvaus laisvalaikio veikas įtraukdama pačias įvairiausias visuomenės grupes – vaikus, senjorus, šeimas, neįgaliuosius, įvairaus socialinio sluoksnio žmones.

**Uosto siūlomas planas**

Savo planą Klaipėdos miestui pasiūlė ir uostas. Kaip žinoma, šiuo metu yra parengtos keturios pirmą kartą istorijoje rengiamo Klaipėdos valstybinio jūrų uosto bendrojo plano koncepcijos alternatyvos, numatančios skirtingus uosto plėtros scenarijus. Taip pat Klaipėdos valstybinio jūrų uosto direkcija jau atliko ir šių koncepcinių alternatyvų strateginį pasekmių aplinkai vertinimą.

Neklydau praėjusių metų pradžioje 2016 m. drąsiai pavadindamas kertiniais ir istoriniais vien dėl to, kad Klaipėdos miestas tais metais pradėjo, o Klaipėdos valstybinis jūrų uostas įpusėjo rengti pagrindinius savo dokumentus – bendruosius planus, prilygintinus abiejų įstaigų konstitucijoms. Išties, miesto ir uosto vadinamųjų konstitucijų, pagrindinių ateities raidos dokumentų, rengimo ir derinimo procedūros tapo kone esminiais tiek praeitų, tiek šių, tiek, matyt, dar ir ateinančių metų įvykiais bei akcentais.

Kaip jau sakiau ir pernai, nepaisant to, kad kartais vienais ar kitais klausimais miesto ir uosto požiūriai, pozicijos, galimų sprendimų pasirinkimo būdai skirdavosi, tačiau apibendrintai galiu drąsiai teigti ir tvirtinti, kad bendri sprendimai esminiais miesto ir uosto raidos klausimais visada būdavo randami. Tačiau ar taip tikrai nutiks ir šįkart?

Besąlygiškai – aš tikrai nesu prieš uostą, prieš jo augimą ir proveržį. Vienintelio Lietuvos uosto konkurencingumo išsaugojimo ir didinimo svarba valstybei bei miestui yra nekvestionuojama. Tačiau kuris iš parengtų uosto plėtros scenarijų labiausiai atliepia realų uosto, miesto ir valstybės sėkmingos ateities poreikį – diskutuotinas klausimas, nevienareikšmiškai vertinamas skirtingose institucijose.

Maža to, uostamiesčio savivaldybės specialistų vertinimu, jau parengtuose sprendiniuose galimai esama ir ne vieno prieštaravimo šiuo metu galiojantiems teisėms aktams. O tai jau gali užkirsti kelią bet kokiai uosto plėtrai artimiausiu laikotarpiu.

Pažymėtina, kad, be Klaipėdos miesto savivaldybės, pastabų parengtam uosto bendrojo plano koncepcinių alternatyvų SPAV pateikė ir Klaipėdos rajono savivaldybė, Lietuvos nacionalinės UNESCO komisijos sekretoriatas, Kultūros paveldo departamentas prie Kultūros ministerijos, Neringos savivaldybė, uosto krovos bendrovės, Melnragės bendruomenė.

Tad šiandien tenka tik dar kartą apgailestauti, kad dėl įvairių aplinkybių nepavyko suderinti abiejų bendrųjų planų rengimo procesų.

Taip pat tenka pripažinti ir tai, kad nepaisant skirtingos miesto ir miestiečių, įvairių sričių specialistų nuomonės, išsakomų argumentų ir pastabų, vis labiau linkstama link siekio „iš jėgos pozicijų“ patvirtinti patį drastiškiausią, ketvirtąjį uosto plėtros scenarijų, numatantį uosto plėtrą tiek į pietus, iškeliant trečiąją vandenvietę, tiek ir į šiaurę, pastatant giliavandenį uostą. Deja, bet šįkart uostas ir Vyriausybė, net ir nesulaukę Klaipėdos bei klaipėdiečių pritarimo, savo rankose turi visus svertus tokiam žingsniui žengti. Nesu naivus ir puikiai suprantu, o juo labiau tai jau buvo patvirtinta ir viešai, kad realiai kitų alternatyvių scenarijų, išskyrus ketvirtąjį, uostas net ir nesirengia svarstyti, tad miesto pritarimas kuriai nors kitai alternatyvai būtų tik diskusijų ir derinimo imitacija, gaištant laiką ir užkraunant gausų specialistų būrį beprasmiam darbui, kad ir kaip tai atrodo apmaudu.

Mano ir, tikiuosi, ir visų mūsų pozicija pakankamai aiški ir nedviprasmiška – suvokiant uosto plėtros ir konkurencingumo svarbą valstybei, o tai reiškia – ir miestui, klaipėdiečių gyvenimo kokybė, miestiečių interesai negali būti ignoruojami ar aukojami.

Jei valstybė mato tokio masto ir apimties uosto plėtros neišvengiamybę, ji aiškiai ir nedviprasmiškai privalo deklaruoti tai deramo lygio oficialiais sprendimais, fiksuotais deramu instituciniu lygiu, kad nebeklaidintų bendruomenės apie kitus „neva“ įmanomus sprendimus. Tada jau įgautų prasmę ir logikos kitas šio proceso etapas – fiksavimas galimų ir neišvengiamų praradimų miestui ir miestiečiams bei adekvatus ir garbingas jų kompensavimas garbinga ir korektiška tvarka bei įsipareigojimais iš valstybės, o jau nebe tik iš uosto pusės. Nė vieno klaipėdiečio interesai, nepriklausomai, kurioje miesto dalyje jis gyvena, neturi būti pažeisti, o visa, ką miestui neišvengiama tektų sudėti ant „uosto plėtros aukuro“, turi būti kompensuota absoliučiai adekvačiai ir, žinoma, geranoriškai ir garbingai.

Beje, ir neginčytinai – bet kurio scenarijaus atveju senos senos Lietuvos Respublikos Vyriausybės skolos miestui turi būti besąlygiškai grąžintos. Priminsiu, kad tai legenda tapusi Baltijos prospekto epopėja, pietinis aplinkkelis, „šimtamete barzda apaugęs“ pramoginių laivų uostelis. Nesprendžiant šių „istorinių“ klausimų bandymas kurti naują, dešimtmečiams į ateitį kuriamą istoriją, giliu mano įsitikinimu, pasmerktas gilioms ir beprasmėms procedūrinėms kančioms. Taip pat tik priminsiu, kad ne tik didieji pasaulio miestai turi visiems gerai žinomus adresus, kaip, pavyzdžiui, Dauningo g. 10 ar Beikerio g. 221B Londone, bet ir Klaipėda. Tai Nemuno g. 113 ir 133. Tad prieš imdamiesi grandiozinio dydžio projektų gal pirmiausia pabandykime išspręsti tik dviejų namų vienoje gatvėje klausimą.

Geriausias būdas prognozuoti ateitį yra jos kūrimas, idealu ir optimalu kurti ją drauge, nes tik tokiu būdu abi pusės gali būti ir patenkintos, ir laimingos, kitu gi atveju laimingųjų, ko gero, rasti būtų sunku, o gal net ir neįmanoma.

**DIDŽIAUSI 2017 M. IŠŠŪKIAI**

2017 m. Klaipėdai taip pat ypatingi, paženklinti Lietuvos kultūros sostinės titulu. Siekdama skatinti bendruomeniškumą, aktualizuoti miesto istoriją ir šiuolaikinę uostamiesčio kultūrą, miesto bendruomenė parengė programą „Neužšąlantis kultūros uostas“, kurioje – daugiau nei pusantro šimto įvairių renginių – tradicinių ar specialiai kultūros sostinės metams gimusių, įtraukiančių miesto bendruomenę bei skatinančių vėl atrasti savo miesto kultūrą.

Kartu šiemet uostamiesčio kultūrinė bendruomenė pakvies klaipėdiečius ir miesto svečius ne tik į gausybę įvairių, skirtingoms visuomenės grupėms skirtų kultūrinių renginių bei projektų, bet ir į naujas ar atsinaujinusias miesto kultūrines erdves – rekonstruotą Jūrų muziejų, Antrojo pasaulinio karo muziejų piliavietėje „39-45“, naujas Mažosios Lietuvos istorijos muziejaus ekspozicijas, kūrybinę platformą „Menų zona“ ir kt.

Šiemet Klaipėda jau ketvirtą kartą priims ir prestižinės tarptautinės didžiųjų burlaivių regatos „The Tall Ships Races“ laivyną. Planuojama, kad į Lietuvą atvyks beveik 100 burlaivių su tarptautinėmis įgulomis – tūkstančiais jaunuolių iš kelių dešimčių pasaulio šalių.

Taip pat rugpjūčio 1-ąja miestas švęs ir savo 765 gimtadienį.

Tad ne tik miesto kultūros atstovų, bet ir visos miesto bendruomenės šiemet laukia didžiulis iššūkis sėkmingai įgyvendinti uostamiesčio menuomenės pasiūlytas naujas kūrybines ambicijas, tinkamai pasirengiant didiesiems metų renginiams, miestą užplūsiančio gausaus svečių skaičiaus svetingam priėmimui ir, visų svarbiausia, tapti neatsiejama nuolat besikeičiančios ir kuriančios Klaipėdos – neužšąlančio kultūros uosto 2017 dalimi.

Daugiau nei trigubai – iki 35,6 milijonų eurų – šiemet, palyginti su pernai, auga įvairiems Klaipėdos miesto investiciniams projektams įgyvendinti numatytas finansavimas.

Bus baigti lopšelio-darželio „Puriena“ rekonstrukcijos bei plėtros ir naujo Klaipėdos baseino (50 m) su sveikatingumo centru statybos darbai. Toliau vyks piliavietės šiaurinės kurtinos atstatymo darbai. Bus pradėta fachverkinės architektūros pastatų ansamblio senamiestyje rekonstrukcija, buvusios futbolo mokyklos konversija, Tilžės g. bei Tilžės g. ir Šilutės pl. sankryžos, Tauralaukio gatvių rekonstrukcija, Statybininkų prospekto tęsinio tiesimo darbai ir kt.

Toliau bus vykdoma ir miesto viešųjų erdvių atnaujinimo programa. Šiemet numatyta atnaujinti Žardininkų gyvenamojo rajono aikštę, pradėti tako tarp Taikos pr. ir Gedminų gatvės rekonstrukcijos, Sąjūdžio parko 2-ojo etapo įrengimo, Jono kalnelio sutvarkymo darbus ir kt.

Tad visų Savivaldybės administracijos padalinių, vadovybės, o kartu ir miesto politikų laukia naujas bendras iššūkis užtikrinant sklandų sėkmingai miesto ateičiai svarbių projektų įgyvendinimą.

O jau ko gero tęstinis iššūkis – tai siekis tarpusavyje sėkmingai suderinti konstitucijoms prilygintinus Klaipėdos miesto ir Klaipėdos valstybinio jūrų uosto bendruosius planus. Tai taps kone didžiausiu ne tik miesto politikų ir uosto bendruomenės, bet ir Vyriausybės bei Seimo atsakomybės klausimu prieš Klaipėdą ir klaipėdiečius!

Klaipėdos miesto savivaldybės meras Vytautas Grubliauskas